Danske bistandsmillioner skal gå til at hjælpe den kinesiske e-handelsgigant Alibaba med at gøre sin pakkeudbringning grønnere.

Det er lørdag blevet offentliggjort ved P4G-topmødet i København, hvor regeringschefer, ministre, erhvervsfolk og det danske kronprinsepar var mødt op.

»Disse offentligt-private partnerskaber giver håndgribelige sociale, miljømæssige og økonomiske fordele og afspejler form for innovation, der er nødvendig for at drive bæredygtig vækst,« siger P4G's globale direktør Ian de Cruz om de projekter, der har fået støtte. Eksempelvis kan projektet med Alibaba medføre »mindre plastic i vores oceaner,« tilføjer han.

Alibabas overskud sidste år var ifølge firmaet selv omkring ti milliarder amerikanske dollar, og stifteren Jack Ma er ifølge Forbes verdens 20. rigeste mand.

Derfor har bevillingen – der er på 6,5 millioner kroner – vakt stor debat, allerede inden den blev officielt annonceret. En så stor virksomhed må »selv kunne rykke på en dagsorden uden danske bistandsmidler«, sagde professor ved Københavns Universitet og ekspert i udenrigstjenesten Martin Marcussen til Information tidligere på ugen, mens seniorforsker ved Dansk Institut for Internationale Studer og forkvinde for Mellemfolkeligt Samvirke Helle Munk Ravnborg »har svært ved at tro, at Alibaba ikke selv ville kunne gøre det, de nu får støtte fra den danske udviklingsbistand til at gøre«.

DI Handel, et branchefællesskab under Dansk Industri, der repræsenterer 1.500 handelsvirksomheder, har kaldt bevillingen »problematisk«.

»Danskerne bestiller rigtig mange pakker fra Kina,« sagde direktør Annette Falberg til Information tidligere på ugen.

»Vi skal have forbrugerne til at tænke over, at det alt andet lige er mere klimabelastende end at købe på hjemmemarkedet, fordi det skal flyves ind. Det er en udfordring, som ikke bliver lettere, hvis vi selv er med til at give Alibaba legitimitet som en grøn virksomhed.«

Mere positivt stemt er Peter Kragelund, institutleder ved Institut for Samfundsvidenskab og Erhverv på Roskilde Universitet. Så længe regeringen ikke prøver at sælge det som bistand til de fattigste«, kan der være god mening i Alibaba-partnerskabet, mener han.

»Her har du et firma, hvor det virkelig vil flytte noget i det samlede CO2-regnskab, hvis du kan omstille deres måde at levere pakker til hundreder af millioner af mennesker,« sagde han til Information tidligere på ugen.

Udvider til flere byer

Partnerskabet mellem Alibaba og bl.a. organisationen China Environmental Protection Foundation (CEPF), der har fået navnet Global Smart Green Logistics Innovation Partnership, begyndte i 2017 i den kinesiske millionby Xiamen. Her har Alibabas datterselskab Cainiao ifølge P4G’s hjemmeside lavet »mere end 100« grønne forsendelsesstationer. En »avanceret teknologiplatform« overvåger afhentning og afsendelse af pakker i »realtid«, så indpakningsmaterialet bliver indsamlet, sorteret og klargjort til genbrug.

Siden projektets begyndelse er »mere end en million leveringskasser« blevet genbrugt, og der bliver brugt »flere og flere« elbiler til leverancerne, fremgår det af P4G’s hjemmeside. Bevillingen fra den danske udviklingsbistand skal gå til at udvide projektet til flere byer i og uden for Kina, har Udenrigsministeriet tidligere oplyst.

Hvad projektet mere præcist går ud på er dog stadig uklart. Information har gennem flere uger forgæves forsøgt at få et interview partnerskabets medlemmer. Og ved præsentationen af projektet ved P4G-topmødet kom der ikke mange detaljer frem.

»Vi arbejder sammen med CEPF og myndighederne i Xiamen om, hvordan fremtiden for logistik kan se ud på byniveau,« sagde Xuemei Gu, Chief Technology Officer i Alibabas datterselskab Cainiao, og forklarede, at de blandt andet benyttede sig af »smart routing med elbiler« og »kunstig intelligens«. Under topmødet i København har Information opsøgt projektets repræsentanter, Xuemei Gu fra Cianiao og seniorrådgiver for CEPF Changhua Wu, for at få dem til at uddybe, men de har afvist at give interview. En pressemeddelelse udsendt lørdag, som P4G havde sagt ville indeholde uddybende oplysninger, fortæller ikke meget andet, end at projektet vil »forfine og vækste en model for grøn indpakning, nul indpakningsaffald og levering med elektriske køretøjer fra den sydøstlige kinesiske by Xiamen«.

Ud over Alibaba-partnerskabet fik fem andre projekter bevilget støtte. Det gælder blandt andet et, der skal gøre det lettere for multinationale selskaber at få adgang til energikilderne til deres produktionslinjer i udviklingslandene, og et der skal hjælpe byer i Mexico, Brasilien og Colombia med at få elektriske busser.